এবার পাখি দুটো অনিচ্ছুকভাবে নানাবোজো আর তার রঙের বাটিগুলির থেকে দূরে চলে গেল। আবার তারা খেলায় মাতল। একবার এদিকে ভেসে আসে তো সঙ্গেসঙ্গে ওদিকে উড়ে যায়। এভাবে খেলতে খেলতে একসময় তারা নানাবোজোর বাড়ির পাশের বিশাল ঝরনাটার ওপর উড়তে লাগল। টুইটি-টিক, টুইটি-টিক করতে করতে একজন ঝরনাটার ছিটকে আসা জলকণার মধ্যে দিয়ে উড়ে গেল। সারা আকাশ জুড়ে সে একটা লম্বা, লাল দাগ রেখে গেল। টিকটি-টুই, টিকটি-টুই করতে করতে অন্যজন সেই জলকণার ভেতর দিয়ে তার বন্ধুকে তাড়া করল, আর সেইসঙ্গে আকাশের বুকে একটা কমলা দাগ রেখে গেল। এর পর তারা ফেরার পথ ধরল। এবার তাদের মধ্যে একজন আকাশের বুকে হলদে আর অন্যজন একটা সুন্দর নীল-বেগুনি দাগ রেখে গেল। তারা যত এদিক ওদিক ছুটোছুটি করে একে অন্যকে ধাওয়া করতে লাগল, আকাশের গায়ে রংগুলো একটু একটু করে স্পষ্ট, আরও জ্বলজ্বলে হয়ে উঠল। সূর্য ভায়া যেই না রংগুলোর ওপর আলোর ছটা ফেলেছে, অমনি তারা ঝরনার জলকণার মধ্যে দিয়ে ঝিকমিক ঝিকমিক করে উঠল।